Aalborg Zoo har fået to nye orangutanger, og fredag tog hunnen Ruti og hannen Pal deres første klatretur i det nyopførte udendørs anlæg. Orangutanganlægget  har længe været under ombygning, men nu står det altså klar til de nyindflyttede orangutanger, som er kommet til den nordjyske zoo fra zoologiske haver i Ungarn og Spanien. - Yderanlægget er blevet helt fantastisk. Dyrene får optimale muligheder for at klatre og bevæge sig naturligt i anlægget, og publikum får en langt bedre oplevelse og forståelse for, hvad det vil sige at være orangutang, og hvordan de lever, siger Rikke Kruse Nielsen, som er chefzoolog i Aalborg Zoo. Se orangutangerne tage den første klatretur i det nye anlæg: Tilbringer 98 procent af tiden i træerne I designet af det nye anlæg er der tænkt på at skabe kubikmeter fremfor kvadratmeter. Orangutanger tilbringer 98 procent af deres tid i træerne og har derfor primært brug for at kunne bevæge sig i højden. Derfor er der masser af klatretov, som giver orangutangerne mulighed for at bevæge sig både horisontalt og vertikalt. - Det er et meget stort ønske, der nu er gået i opfyldelse. Vi er umådeligt stolte af det nye anlæg og taknemmelige for den støtte, vi har fået fra Spar Nord Fonden, Augustinus Fonden og Aalborg Kommune, siger Henrik Vesterskov Johansen, som er direktør i Aalborg Zoo. De to orangutanger flyttede ind i Aalborg Zoo for et par uger siden og er lige så stille blevet vænnet til de nye omgivelser, dyrepasserne og hinanden. Håber på familieforøgelse Den nordjyske zoo ser frem til, at publikum nu kan opleve dyrene på nærmeste hold. - Vi er den eneste zoo i Danmark, der har orangutanger. Så derfor synes vi, det er ekstra vigtigt at have dem som art og fortælle om de her fantastiske dyr og deres levevilkår i naturen, siger Henrik Vesterskov Johansen. Aalborg Zoo håber, at der fremover kommer til at være mere end to orangutanger i anlægget. - Det er håbet, at de to på sigt vil skabe en lille familie, men Ruti er kun ni år og stadig en meget ung orangutang, så det må godt vare et års tid endnu, siger Rikke Kruse Nielsen.

Referat:
Aalborg Zoos to orangutanger har taget første klatretur i deres nye, store udendørs anlæg.